
ΕΛΛΗΝΙΚΗ ΔΗΜΟΚΡΑΤΙΑ

Αθήνα, 6 Δεκεμβρίου 2012

Απάντηση Υφυπουργού ΠΕΚΑ, Μάκη Παπαγεωργίου, σε επίκαιρη ερώτηση της ΔΗΜΑΡ,  σχετικά με τη θέσπιση νέων μειωμένων τιμολογίων της ΔΕΗ για ευπαθείς ομάδες. 

Την αναθεώρηση και διεύρυνση των κριτηρίων που διέπουν το Κοινωνικό Οικιακό Τιμολόγιο, προκειμένου από τις αρχές του 2013 να ενταχθούν στη συγκεκριμένη πρόνοια ακόμη περισσότεροι καταναλωτές που ανήκουν στις οικονομικά ασθενέστερες κοινωνικές ομάδες, ανακοίνωσε από το βήμα της Βουλής ο Υφυπουργός ΠΕΚΑ, Μάκης Παπαγεωργίου, απαντώντας σε επίκαιρη ερώτηση του βουλευτή Ευβοίας της ΔΗΜΑΡ, Δημήτρη  Αναγνωστάκη.

Οι τελικές αποφάσεις θα ισχύσουν από το νέο έτος, με κύριο γνώμονα να υπάρξει ειδική μέριμνα και πρόβλεψη για τις ευπαθείς ομάδες, τους ανέργους, τα ΑΜΕΑ, τα άτομα με σοβαρά προβλήματα υγείας που εξαρτώνται από μηχανική υποστήριξη, τους ηλικιωμένους και άλλες ευάλωτες κατηγορίες του πληθυσμού που έχουν πληγεί ιδιαίτερα από την οικονομική κρίση. 

Για τα τιμολόγια της ΔΕΗ, ο Υφυπουργός Περιβάλλοντος, Ενέργειας και Κλιματικής Αλλαγής, σημείωσε ότι για το πρώτο εξάμηνο του 2013 παραμένουν ρυθμιζόμενα και εγκρίνονται από το ΥΠΕΚΑ, μετά από σχετική γνωμοδότηση της ΡΑΕ. 

Σύμφωνα με τον κ. Παπαγεωργίου, βασικός στόχος της ακολουθούμενης τιμολογιακής πολιτικής μέχρι την 1η Ιουλίου 2013, οπότε και θα υπάρξει απελευθέρωση στα τιμολόγια  χαμηλής τάσης σύμφωνα και με Ευρωπαϊκή Οδηγία, είναι η άρση των στρεβλώσεων, προκειμένου το κόστος ηλεκτρικής ενέργειας να αντανακλά το κόστος της παραγωγής. Διαβεβαίωσε όμως ότι, σε κάθε περίπτωση, βασικός γνώμονας θα είναι η ελαχιστοποίηση της επιβάρυνσης των πολιτών.

Αναφερόμενος στις διακοπές ηλεκτροδότησης σε πελάτες της ΔΕΗ λόγω οφειλών, ο Υφυπουργός ΠΕΚΑ υπογράμμισε ότι ο αριθμός των ετήσιων αποκοπών παραμένει σταθερός τα τελευταία χρόνια και μάλιστα το πρόσφατο διάστημα έχει διαπιστωθεί και μικρή μονοψήφια μείωση, η οποία οφείλεται στη δυνατότητα διακανονισμού και ρύθμισης εξόφλησης οφειλών με ευνοϊκούς όρους.

Ακολουθεί το πλήρες κείμενο της πρωτολογίας και της δευτερολογίας του Υφυπουργού ΠΕΚΑ, Μάκη Παπαγεωργίου, στη Βουλή.

 (Πρωτολογία)

«Κατ’ αρχήν, θα πρέπει να πούμε ότι σήμερα βιώνουμε μια πραγματικά δύσκολη οικονομική κατάσταση που έχει οδηγήσει σε μια τιτάνια προσπάθεια, με μεγάλες θυσίες από τη μεριά του ελληνικού λαού.

Οι προσπάθειες της Κυβέρνησης, σαφώς εστιάζουν στη δημοσιονομική εξυγίανση και την ενίσχυση της ανταγωνιστικότητας της ελληνικής οικονομίας. Σε αυτό το πλαίσιο, καταβάλλονται τεράστιες προσπάθειες προστασίας των πολιτών που έχουν πληγεί ιδιαίτερα από την ύφεση και την οικονομική κρίση, αλλά και ειδικά των ευπαθών ομάδων απέναντι στις οποίες, ούτως ή άλλως, έχουμε χρέος να εξασφαλίζουμε ειδική μέριμνα.

Είναι γνωστό, ότι στο δεύτερο εξάμηνο του 2013 προβλέπεται απελευθέρωση των τιμολογίων ηλεκτρικής ενέργειας στη χαμηλή τάση, όπως προβλέπει η Ευρωπαϊκή Οδηγία. Για το πρώτο εξάμηνο του 2013 τα τιμολόγια παραμένουν ρυθμιζόμενα και εγκρίνονται από το ΥΠΕΚΑ, μετά από γνωμοδότηση της ΡΑΕ, της Ρυθμιστικής Αρχής Ενέργειας.

Η άρση των στρεβλώσεων των τιμολογίων μέχρι την 1η Ιουλίου 2013 παραμένει βασικός στόχος της τιμολογιακής πολιτικής, με γνώμονα ειλικρινά την ελαχιστοποίηση της επιβάρυνσης των πολιτών. Αυτό, όμως, θα επιτευχθεί μετά από προσεκτική και ιδιαίτερη μέριμνα, ώστε οι ευαίσθητες κοινωνικές ομάδες να προστατευτούν. Από την άλλη, όμως, το κόστος της ηλεκτρικής ενέργειας πρέπει να αντανακλά το κόστος της παραγωγής. 

Πολλά σενάρια που κυκλοφορούν τον τελευταίο καιρό σχεδόν τρομοκρατούν τους καταναλωτές, γι’ αυτό θα μου επιτρέψετε με δυο λόγια να σας περιγράψω τη διαδικασία, ώστε να γίνει αντιληπτή και να μην υπάρχουν περιθώρια παρερμηνείας.

Η ΔΕΗ, πριν από το τέλος του χρόνου, κάθε χρόνο κάνει τον απολογισμό του έτους και τον προϋπολογισμό του επόμενου. 

Βεβαίως, στο πλαίσιο αυτό συνεκτιμώνται οι παράμετροι και τα νέα δεδομένα που προβλέπεται να ισχύσουν την καινούρια χρονιά, όπως η υποχρέωση αγοράς δικαιωμάτων διοξειδίου του άνθρακα -μιλώ για το 2013-, οι πιθανές αυξήσεις στις τιμές των καυσίμων που χρησιμοποιούνται στην παραγωγή ηλεκτρικής ενέργειας, η διαμόρφωση των τιμών στην χονδρεμπορική αγορά ηλεκτρικής ενέργειας. 

Η ΡΑΕ κατόπιν ελέγχει κατά πόσον αυτά τα στοιχεία και οι προτάσεις της Δ.Ε.Η είναι εύλογες, εισηγείται στο ΥΠΕΚΑ και από εκεί και πέρα αποφασίζουμε σύμφωνα με τη γενικότερη κατάσταση και αναλογιζόμενοι όλη τη διαδικασία. Αυτή τη στιγμή η διαδικασία είναι σε εξέλιξη και εξετάζονται όλα τα στοιχεία.
Όπως σας ανέφερα ήδη, θα υπάρχει ειδική μέριμνα και πρόβλεψη για ευπαθείς κοινωνικές ομάδες, όπως ισχύει και σήμερα μέσω του Κοινωνικού Οικιακού Τιμολογίου. Τα κριτήρια για την ένταξη στο Κοινωνικό Οικιακό Τιμολόγιο θα αναθεωρηθούν υπέρ των καταναλωτών και στοχεύουμε να ενισχύσουμε περαιτέρω αυτό το μέτρο, καθώς επιφέρει σημαντική ανακούφιση στις ευπαθείς κοινωνικές ομάδες, όπως οι οικονομικά ασθενείς, άνεργοι, ΑΜΕΑ, άτομα με σοβαρά προβλήματα υγείας που εξαρτώνται από μηχανική υποστήριξη, ηλικιωμένοι, κτλ. 

Η όποια απόφαση θα ισχύσει από το νέο έτος, με κύριο γνώμονα πάντα το όφελος των καταναλωτών.
Όσον αφορά στους τρόπους ρύθμισης των ληξιπρόθεσμων οφειλών και τη διαδικασία διακοπής ρεύματος, θα αναφερθώ στη δευτερολογία μου.»

(Δευτερολογία)

«Καταρχάς, πάρα πολύ σύντομα, στους επόμενους έναν με δύο μήνες, θα υπάρξουν και οι αποφάσεις και η διεύρυνση του Κοινωνικού Τιμολογίου. Αν προλάβουμε, αυτό θα γίνει και μέσα στον Δεκέμβριο. 

Όσο γι’ αυτό που είπατε και το οποίο έχει δημοσιευτεί, για τις τριάντα χιλιάδες διακοπές κλπ, στην ουσία δεν ισχύει έτσι. Τα νούμερα αυτά δημιουργούν εντυπώσεις, αλλά η αλήθεια είναι πιο απλή. Σαφέστατα και δεν μένουν χωρίς ρεύμα 30.000 σπίτια το μήνα. Επιτρέψτε μου να σας εξηγήσω. Ο αριθμός των αποκοπών ετησίως, παραμένει σταθερός τα τελευταία χρόνια. Μάλιστα, έχει διαπιστωθεί μία μικρή μονοψήφια μείωση, η οποία οφείλεται στη δυνατότητα διακανονισμού οφειλών. Η συντριπτική πλειοψηφία των μετρητών που αποκόπτονται επανασυνδέεται άμεσα, καθώς αρκετοί καταναλωτές, απ’ ό,τι φαίνεται, απλά το αμελούν. Ενώ,  ένας μεγάλος αριθμός αφορά ανθρώπους που έφυγαν από τη ζωή, καταστήματα που έκλεισαν, ή εποχικούς καταναλωτές, όπως είναι στα νησιά ή σε τουριστικές περιοχές, αντλιοστάσια, κτλ. 

Όσον αφορά τα θέματα των λογαριασμών γενικότερα, τα κριτήρια για ευνοϊκότερη ρύθμιση των ληξιπρόθεσμων οφειλών των οικονομικά ασθενέστερων καταναλωτών, σε μία απελευθερωμένη αγορά ηλεκτρικής ενέργειας πρέπει να καθορίζονται από τους ίδιους τους προμηθευτές. Η ΔΕΗ, ήδη, προσφέρει τη δυνατότητα διακανονισμού ρύθμισης-εξόφλησης οφειλών, από την οποία έχουν ωφεληθεί πάρα πολλοί. Μάλιστα, σύμφωνα με τα στοιχεία της ΔΕΗ, είναι χιλιάδες αυτοί που έχουν κάνει τη ρύθμιση. 

Όσον αφορά τη διαδικασία διακοπής ρεύματος λόγω χρέους, η ΔΕΗ σε κάθε περίπτωση και σε εφαρμογή του ισχύοντος Κώδικα Προμήθειας, ενημερώνει μέσω του λογαριασμού ρεύματος, ή ατομικής επιστολής, τον πελάτη για την επικείμενη διακοπή ρεύματος στο ακίνητό του.

Η καταγγελία της Σύμβασης διαπιστώθηκε στην εφαρμογή της ότι, ενώ είναι μία εύκολη διαδικασία στην υλοποίηση εκ μέρους του προμηθευτή, δημιουργεί πρόσθετα και σημαντικά προβλήματα στον καταναλωτή, που έχουν να κάνουν με την επανηλεκτροδότηση, καθώς θα πρέπει να πληρώσει πάλι το πάγιο της επανασύνδεσης, τη νέα σύμβαση κλπ.  Έτσι λοιπόν, προτάθηκε και υιοθετείται στην αναθεώρηση του Νέου Κώδικα Προμήθειας, η προσωρινή αναστολή ισχύος της Σύμβασης Προμήθειας, όπως περιλαμβάνεται ήδη στους όρους της σύμβασης που ισχύει για τους πελάτες που εκπροσωπούνται από το λεγόμενο Προμηθευτή Τελευταίου Καταφυγίου.

Τέλος, η υπαγωγή του πελάτη στην Καθολική Υπηρεσία αποτελεί μέτρο προστασίας του σε περιπτώσεις που δεν εκπροσωπείται από κάποιον προμηθευτή, όπως είχαμε πρόσφατα τις γνωστές περιπτώσεις. Σε καμία περίπτωση όμως, δεν πρέπει και δεν μπορεί να ερμηνεύεται, ότι τυχόν ανεξόφλητες οφειλές, ακόμα και στην περίπτωση της υπαγωγής τους σ’ αυτή την κατηγορία, δεν επιφέρουν τελικά τη διακοπή, αν δεν έχει γίνει οποιαδήποτε ρύθμιση. Η προμήθεια Καθολικής Υπηρεσίας διέπεται από τους ίδιους όρους που προβλέπονται για τον προμηθευτή τελευταίου καταφυγίου.»

